L-istorja mil-lenti tal-fotografu tgħid storja f’ritratt wieħed. Żewġ pubblikazzjonijiet jitfgħu l-attenzjoni tagħhom fuq il-ġrajjiet tal-aħħar 50 sena u juru wkoll is-sbuħija tal-gżejjer Maltin. Żewġ mumenti storiċi ta’ pajjiż l-Indipendenza 50 sena ilu u d-dħul fl-Unjoni Ewropea qed jitfakkru fil-pubblikazzjoni 50/10. L-isem stess jixhed iż-żewġ ġrajjiet u oħrajn li matul dawn l-aħħar 50 sena għaġnu parti mill-istorja ta’ Malta. Ir-ritratti f’din il-pubblikazzjoni jieħdu lill-qarrej fi vjaġġ li jara kif żviluppat l-istampa soċjali, politika u ekonomika tal-gżejjer tagħna. Mill-Indipendenza sas-sħubija ta’ Malta fiż-żona Ewro, din il-pubblikazzjoni tirrakkonta bir-ritratti dawn il-ġrajjiet. Il-lenti fotografika turi t-trasformazzjoni ekonomika li għamlet Malta waqt li l-istoriku il-Professur Henry Frendo jagħti analiżi dettaljata tal-iżviluppi storiċi filwaqt li 12-il bolla disinjati għal din il-pubblikazzjoni ifakkru, l-Indipendenza, it-twaqqif tal-AirMalta fl-1974 u r-Repubblika fl-istess sena, it-tluq tal-Ingliżi minn Malta fl-1979, is-summit Bush-Gorbachov, iż-żewġ żjarat tal-Papa Gwanni Pawlu t-tieni, u s-sħubija ta’ Malta fl-Unjoni Ewropea fl-2004 u d-dħul ta’ Malta fiż-żona Ewro fl-2008. U mil-lenti fotografika wkoll, il-fotografu veteran Eddie Aquilina juri b’edizzjoni oħra ta’ Malta 360 grad kien f’25 sena Malta għaddiet minn trasformazzjoni fiżika wkoll li fi kwart ta’ seklu biddlet ħafna affarijiet. Il-publikazzjoni tinkludi 74 ritratt fuq 360 grad b’mixja fost oħrajn mar-restawr tal-wirt storiku u artistiku ta’ Malta.